આજે સલમાન ખાનનો જન્મદિવસ છે. ગેલેક્સી એપાર્ટમેન્ટના સુપરખાન. ખાન ડાયનેસ્ટીના ચાર ખાન. જેમાં નવાબ સૈફ અલી ખાનને છોડવામાં આવે તો બચે ત્રણ. જેમાં શાહરૂખ પોતાના ડિમ્પલ અને હાથો ફેલાવવાની સ્ટાઈલના કારણે પોપ્યુલર છે. આમિર પોતાની ફિલ્મોના કારણે પોપ્યુલર છે. અને સલમાન ? કંઈ ન કરે તો પણ પોપ્યુલર છે. એક ફિલ્મ ક્રિટીકે સલમાન ખાન વિશે કહેલું કે, ‘અત્યારે સલમાનનો એવો યુગ ચાલી રહ્યો છે અને સલમાનના ફેન્સ સલમાનની ફિલ્મ જોવા એ રીતે પાગલ છે કે, સલમાનની ત્રણ મિનિટની ફોટો વીડિયો થીએટરમાં મુકવામાં આવે તો પણ સલમાનની છોટી ફિલ્મ 100 કરોડની કમાણી આરામથી કરી લે.’ આ તો એક મજાક થઈ, પણ સલમાન ખાન હોવું એટલે ? કઈ વસ્તુ સલમાનને સલમાન બનાવે છે. આજે ભાઈજાન સલમાન ખાન ઉંમરના આધેડ થયા તો પણ યુવા બ્રિગેડને શરમાવે તેવું તેનું ફિઝીક છે. કાળિયારને માર્યા પછી તેમને જરા પણ વસવસો નથી, તો નશાની હાલતમાં ફુટપાથ પર સૂતેલા માણસો પર ગાડી તેણે ચલાવી કે, તેના ડ્રાઈવરે ? એ પણ સસ્પેન્સ છે. દુનિયામાં બસ સલમાનનો વકિલ રાખો તો જ કેસ જીત્યા કહેવાય એવી જોક પણ ફરવા લાગેલી. આટલું બધુ હોવા છતા સલમાન બોલિવુડનો સુપરખાન છે, ભાઈજાન છે, પણ ઐસે ક્યૂં હૈ સલમાન ? ઐસે ક્યૂં હૈ ભાઈજાન…?